
SĂPTĂMÂNA MONDIALĂ A ALĂPTĂRII
1-7 AUGUST 2026

În fiecare an, în perioada 1–7 august, este marcată Săptămâna Mondială a Alăptării, o inițiativă globală susținută de Organizația Mondială a Sănătății (OMS), UNICEF, ministerele sănătății din numeroase țări și organizațiile partenere din societatea civilă. Tema din acest an, respectiv : „Alăptarea pentru un început de viață sustenabil: să consolidăm ceea ce funcționează”, subliniază importanța menținerii și extinderii intervențiilor și politicilor care și-au demonstrat eficiența în protejarea, promovarea și susținerea alăptării, cu beneficii pentru sănătatea populației și dezvoltarea durabilă. Evenimentul are ca scop promovarea beneficiilor alăptării și susținerea mamelor pentru a oferi copiilor un start sănătos în viață. 

Alăptarea reprezintă una dintre cele mai eficiente intervenții de sănătate publică, cu beneficii demonstrate atât pentru copil, cât și pentru mamă. 
Pentru copil, laptele matern furnizează toți nutrienții necesari dezvoltării armonioase în primele luni de viață, contribuind la maturizarea sistemului imunitar, favorizând dezvoltarea cognitivă și reducând riscul infecțiilor și al unor boli cronice (precum bolile cardiovasculare, diabetul zaharat de tip 2) pe parcursul vieții. Alăptarea reprezintă unul dintre cei mai importanți factori de protecție pentru sănătatea copilului încă din primele luni de viață. Organizația Mondială a Sănătății recomandă alăptarea exclusivă în primele șase luni de viață, urmată de continuarea alăptării, împreună cu alimentația complementară adecvată, până la vârsta de doi ani și chiar peste această vârstă, atât timp cât mama și copilul doresc.
Beneficiile alăptării se extind și asupra sănătății mamei, contribuind la recuperarea după naștere, reducerea riscului unor afecțiuni cronice, inclusiv a cancerului de sân și a cancerului ovarian și la consolidarea legăturii emoționale dintre mamă și copil. 
Laptele matern este un aliment unic, gratuit, de calitate și de neînlocuit, ale cărui caracteristici nu pot fi reproduse de produsele comerciale destinate alimentației sugarilor. Din perspectiva sănătății publice, investițiile în educația pentru sănătate, serviciile de consiliere în alăptare și politicile care facilitează concilierea vieții profesionale cu responsabilitățile familiale reprezintă măsuri esențiale pentru protejarea, promovarea și susținerea alăptării, cu efecte favorabile asupra sănătății mamei și copilului și asupra reducerii inegalităților în sănătate. Datele publicate de Organizația Mondială a Sănătății și UNICEF arată că, la nivel mondial, aproximativ 48% dintre sugarii cu vârsta sub șase luni sunt alăptați exclusiv. Deși acest indicator a înregistrat o evoluție favorabilă în ultimii ani, nivelul actual rămâne sub obiectivele internaționale privind nutriția sugarului, ceea ce evidențiază necesitatea consolidării programelor de promovare și susținere a alăptării.
Deși studiile și cercetările recente sugerează o tendință de creștere a prevalenței alăptării exclusive în România, nu există în prezent date naționale oficiale recente care să actualizeze indicatorul privind alăptarea exclusivă până la vârsta de șase luni. Ultimul studiu național realizat în parteneriat cu Ministerul Sănătății și UNICEF România (2011) a raportat o rată a alăptării exclusive până la vârsta de șase luni de 12,6%, ceea ce subliniază necesitatea continuării măsurilor de promovare și sprijinire a alăptării. Lipsa unor date naționale actualizate evidențiază necesitatea consolidării sistemelor de monitorizare a practicilor de alimentație a sugarului, precum și continuarea intervențiilor de promovare și susținere a alăptării.

Marcarea Săptămânii Mondiale a Alăptării din acest an, reprezintă un prilej de reafirmare a importanței protejării, promovării și susținerii alăptării printr-o abordare integrată, fundamentată pe dovezi științifice și pe colaborarea dintre sistemul de sănătate, autoritățile publice, angajatori și comunitate.
Alăptarea nu reprezintă doar o alegere individuală, ci și o responsabilitate colectivă. Crearea unui mediu favorabil mamelor care alăptează contribuie la îmbunătățirea sănătății copiilor, la reducerea poverii bolilor și la dezvoltarea unor comunități mai sănătoase și mai reziliente. Aceasta este una dintre cele mai valoroase investiții într-un început sănătos de viață. Împreună putem construi o societate care sprijină fiecare mamă și fiecare copil.
Încurajăm viitorii părinți și familiile să solicite informații și sprijin din partea medicilor, moașelor, asistenților medicali și consilierilor în alăptare, pentru ca fiecare copil să beneficieze de cel mai bun început în viață.

Sprijin pentru alăptare. Sănătate pentru viitor.

